《南安府衙始栽竹成化十四年戊戌岁也》
明代·张弼

郡署从来无个竹，今年四月始移栽。虎斑龙角参差见，凤管鸾旂杂遝来。

凉影舞风当燕寝，淡香和露落深杯。使君最喜能医俗，公退从容看几回。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。